**HÁZIREND
Értelmi sérültek átmeneti otthona**

**2023.04.01.**

*„És kézenfogva egy kisgyermeket közéjük állította, átölelte, majd ezt mondta nekik: Aki az ilyen kisgyermekek közül egyet is befogad az én nevemért, az engem fogad be; és aki engem befogad, az nem engem fogad be, hanem azt, aki engem elküldött.”*

*Márk evangéliuma 9:36-37.*

Az értelmi sérültek átmeneti otthona a kerületben élő enyhe, középsúlyos, és halmozottan sérült személyek elhelyezésére szolgáló intézmény. Az elhelyezést az ellátott, a szülő/hozzátartozó kérheti a család bármely élethelyzetében, krízishelyzet esetén az Önkormányzat illetékes szervei.

Az átmeneti otthon egész évben, folyamatos munkarendben üzemel.

Az átmeneti otthon egy évig vehető igénybe, kivéve, ha az ellátott bentlakásos intézményi elhelyezésre várakozik. Az ellátás igénybevételéről, annak időtartamáról a kérelem figyelembevételével az intézményvezető dönt.

A szolgáltatás igénybevételéhez a jogszabályokban előírt formai feltételeket teljesíteni kell (kérelem, jövedelem nyilatkozat, szakorvosi igazolás az ellátott állapotáról).

A fenntartó által meghatározott személyi térítési díjat kell az ellátásért fizetni, amely nem lehet több az ellátott havi jövedelmének 60 %-ánál. A térítési díjat utólag. minden hónap 10-éig, a kiállított számla alapján kell az intézmény részére megfizetni.

A szülő/hozzátartozó köteles gondoskodni a megfelelő váltóruháról, amelyet a gondozott számára is érthető módon jellel kell ellátni, illetve e tárgyakért tudunk felelősséget vállalni. Amennyiben az ellátott olyan élethelyzetbe kerül, hogy ruhájáról nem tud gondoskodni, úgy a textíliát az intézmény biztosítja részére. Az ágyneműt az átmeneti otthon biztosítja, a személyi textíliák tisztán tartásáról a szülő/hozzátartozó illetve, ha ez nem lehetséges, az intézmény gondoskodik.

Az átmeneti otthonban lakók részére személyes tárgyaik elhelyezésre zárható szekrényt biztosítunk. Tekintettel arra, hogy az intézmény értékmegőrzésre alkalmas páncélszekrénnyel rendelkezik, ezért az ellátottak magukkal hozott és értékmegőrzésre átadott, értékeiért felelősséget tudunk vállalni (pl.: ékszer).

Csak egészséges fizikai állapotban fogadjuk a gondozottakat, érvényes orvosi igazolással. Az ellátottak által rendszeresen szedett gyógyszereket külön erre a célra rendszeresített nyomtatványon vezetni kell, orvosi utasítás alapján lehet csak gyógyszerelni. Az 1/2000. (I. 7.) SzCsM rendeletben meghatározottak kivételével az ellátottnak, illetve hozzátartozójának kell biztosítani. Csak annyi gyógyszer adható le az intézményben, amennyi a tartózkodás idejére szükséges eredeti kiszerelésben és lejárati idővel, a gondozott nevével ellátva.

Az intézményben az ellátottak esetleges megbetegedéséről értesítjük a szülőt/hozzátartozót. Amennyiben a betegség jellege a gondozottnak az intézményben való tovább tartózkodását nem teszi lehetővé, úgy az értesítést követően a szülő/ hozzátartozó a lehető legrövidebb időn belül köteles elvinni, és egészségügyi szakellátásáról a hozzátartozó köteles gondoskodni. Súlyos megbetegedés, fertőzés, illetve baleset esetén, amely azonnali ellátást igényel, az átmeneti otthon illetékes dolgozója köteles az egészségügyi ellátásáról gondoskodni (orvos, mentő) amíg a szülő/gondviselő át nem veszi a gyermek felügyeletét. A megbetegedett ellátottat a megbetegedés észlelésétől az elviteléig elkülöníti az intézmény a többi ellátottól. Megbetegedés okán hazaküldött ellátott csak orvosi igazolással térhet vissza az

Az átmeneti otthon napi háromszori étkezést, gyermekeknek plusz még két kiegészítő étkezést biztosít. Továbbá biztosítja a személyi tisztálkodáshoz, a pihenéshez, a szabadidős programok, a fejlesztő foglalkozások megszervezéséhez szükséges feltételeket. A kulturális és szabadidős programok megszervezésénél az ellátottak által fizetett személyi térítési díj nem tartalmazza az utazási költséget, valamint a külön igényelt szolgáltatásokat (fodrász, pedikűr). Az átmeneti otthon napi életének folyamatát a napirend tartalmazza.

A gondozottakat a szülők/hozzátartozók látogathatják, lehetőleg előre egyeztetett időben, az intézményben arra kijelölt helyen.

Az önállóan közlekedő ellátott munkaszüneti napon a szülő/hozzátartozó írásbeli engedélye alapján kimenőt vehet igénybe.

Lehetőséget biztosítunk az átmeneti otthoni ellátás igénybevétele előtt az intézmény megtekintésére, valamint a szülő/hozzátartozó jelenlétében a beszoktatására. Az ellátás megszervezésénél a szülő/hozzátartozó illetve az ellátott személyes igényét, kívánságát igyekszünk figyelembe venni és teljesíteni, de csak oly módon, hogy az a közösség többi tagját ne érintse hátrányosan, illetve az intézmény működését, napirendjét ne zavarja.

Az intézményben TILOS a lopás, a más személy elleni agresszív viselkedés, bántó beszéd és az intim kapcsolat.

A házirend, a napirend és a foglalkoztató helyiségek szabályainak betartása minden ellátottra nézve kötelező. Ennek megszegése az ellátás megszüntetését vonja maga után.

Az ellátottak öltözködésének alapelvei:

* időjárásnak, és tervezett foglalkozásoknak megfelelő, réteges;
* nem sérti az intézmény világnézetét (pl.: tilos önkényuralmi-, ateista-, sátánista- jelképek megjelenítése);
* nem veszélyezteti saját és társai testi épségét (pl.: ékszerek viselése tilos);
* nem veszélyezteti saját és társai lelki épségét (pl.: ijesztő, félelmet keltő mintázatú ruhadarab viselése tilos).

A gondozottak egészségének megőrzése, balesetek elkerülése érdekében bevezetett óvó- védő rendelkezések:

* a gondozott köteles társaira és az intézmény dolgozóira tekintettel körültekintően viselkedni, közlekedni az intézményben;
* a kerekes székeket csak a tulajdonosa használhatja;
* a nem használt kerekes széket a kijelölt helyen kell tárolni, lefékezve;
* a gondozott köteles a tőle számon kérhető módon minden balesetveszélyes helyzetet elkerülni, megelőzni;
* a balesetek elkerülése érdekében a gondozott köteles az intézmény dolgozóinak utasításait maradéktalanul betartani a foglalkozások, szünetek, szabadidő alkalmával;
* a gondozottnak a balesetek megelőzése érdekében tilós a konyhán, és az intézmény más üzemi területein tartózkodnia.

A házirendben nem szabályozott kérdésekben a fenntartó által képviselt, a Biblia tanítására épülő alapvető keresztyén erkölcsi értékrendek és normák az irányadóak.

A Házirend nyilvános, az igazgatói irodában és a hirdetőtáblán hozzáférhető. A Házirend a felülvizsgálatokkor felmerülő igény szerint módosításra kerül.

A Házirend 2023.04.01-től hatályos.

Intézményvezető